hotchpotch/miracl-hf-unified huggingface dataset:
Gauntlet
Gauntlet on Atari Gamesin kolikkopeli vuodelta 1985. Peli toi tuolloin suositusta Dungeons & Dragons -roolipelistä tutun fantasiaympäristön toimintapeliksi pelihalleihin. Suosion vuoksi peli käännettiin useimmille tuon ajan kotitietokoneille.
Gauntlet on ylhäältäpäin kuvattu toimintapeli tai käytännössä ampumapeli, jota voi pelata samanaikaisesti 1–4 pelaajaa. Kolikkopelissä oli neljät ohjaimet, mikä oli tuolloin uusi piirre. Koko pelikoneesta rakennettiin aikaisempia koneita laajempi malli, jota muut pelit käyttivät myöhemmin. Joystickin lisäksi kullakin pelaajalla on kaksi nappia, toinen ampumista ja toinen taiankäyttöä varten.
Valittavat pelihahmot ovat kirveitä viskova Thor-soturi, loitsuja ampuva Merlin-velho, miekkaa heittävä Thyra-valkyria sekä jousipyssyllä ampuva Questor-haltia. Pelihahmo määräytyy sen mukaan, millä ohjaimilla pelaaja pelaa. Kaikilla hahmoilla on oma etunsa: soturi on paras lähitaistelussa, velho käyttää taikuutta parhaiten, valkyyrialla on paras suoja vihollisia vastaan, ja haltia on nopein. Pelihahmot liikkuvat ylhäältäpäin kuvatuissa luolastoissa. Mielenkiintoa pitävät yllä useat vaihtuvat viholliset, jotka tulevat pelaajien kimppuun suurissa laumoissa, sekä monet sokkelot vaihtuvine grafiikoineen.
Pelaajat ohjaavat hahmojaan, sotivat hirviöitä vastaan, sekä keräävät aarteita ja taikaesineitä. Moninpelissä pelaajat voivat kilpailla tai tehdä yhteistyötä sen suhteen, kuka saa mitkäkin esineet. Pelaajat menettävät energiapisteitä jatkuvasti, mutta lisää saa syömällä luolastoista löytyvää ruokaa. Energiaa saa myös laittamalla lisää rahaa pelikoneeseen. Tämän ominaisuuden takia pelin väitetään tulleen joillekin pelaajille kalliiksi, ja toisaalta muut joutuivat odottamaan pitkiä aikoja päästääkseen itse pelaamaan.
Yksi pelin vuonna 1984 vaikuttavana pidetyistä piirteistä oli kertojan ääni, joka kommentoi usein pelin tapahtumia ja antoi ohjeita esimerkiksi sanomalla "Remember - don't shoot food!" (muista, ettet ammu ruokaa) tai "Warrior needs food badly!" (soturi tarvitsee ruokaa kiireesti). Välillä kertoja joko kannusti tai moitti pelaajia taistelun keskellä. Joitakin pelin lausahduksia on kierrätetty myöhemmissä tietokonepeleissä vitsinä.
Seuraavana vuonna ilmestynyt Gauntlet II oli pelin laajennettu versio. Siinä oli esimerkiksi uudet sokkelot, suuria lohikäärmeitä, sekä mahdollisuus eri pelaajille valita samat hahmot (eri väreissä). Useimmat pelin käännöksistä tietokoneille, kuten kolikkopelin kanssa samannäköiset Amigan ja Atari ST:n versiot, perustuivat Gauntlet II:een. Vuonna 1991 julkaistu Gauntlet III taas oli isometrinen versio pelistä.
Jatkoaika (televisiosarja)
Jatkoaika oli ajankohtaisia asioita käsitellyt suomalainen television keskusteluohjelma, jota esitettiin Yle TV1 -kanavalla joka toinen lauantai vuosina 1967–1969 illan viimeisenä ohjelmana (siitä nimi "Jatkoaika"). Ohjelmalla ei ollut kiinteää kestoa, ja pisimmillään se saattoi jatkua kaksi ja puoli tuntia. "Jatkoaika" yhdisti väittelyitä ja sketsiviihdettä, juoruja ja politiikkaa. Ensimmäinen "Jatkoaika" lähetettiin 9. syyskuuta 1967. Vuosien aikana tehtiin yhteensä 23 ohjelmaa.
Ohjelmaa juonsivat Lenita Airisto, Aarre Elo, Erkki Mikael Salmi (1967–1968), Kauko Saarentaus (1967–1968) ja Hannu Taanila (1968–1969). Sketseissä esiintyivät muun muassa Kaarlo Juurela, Mai-Brit Heljo, Paavo Pentikäinen ja Helge Herala. Ohjelman tunnetuin toistuva sketsi oli juoppuputkaa kuvannut ”Putka-TV”, jossa Mai-Brit Heljo esitti Suhina-Lempi-nimistä pultsaria. Vieraina oli yleensä julkisuuden henkilöitä, kuten Vesa-Matti Loiri, Tabe Slioor, Edvin Laine, ”kreivi” Pertti Ylermi Lindgren, Olliver Hawk, Mauno Koivisto, Leo Jokela, Pentti Siimes, Olavi Ahonen, Liana Kaarina Leskinen, Mauri Sariola, Toini Havu, Kaj Chydenius, Tamara Lund, Peter von Bagh, Timo Bergholm, Erik Blomberg, Jörn Donner, Kalevi Kahra, Liisamaija Laaksonen, Paula Talaskivi, Mikko Niskanen, Kirsti Wallasvaara, Jussi Talvi, Matti Kurjensaari, Jouni Apajalahti, Väinö Linna, Paavo Einiö, Jyrki Hämäläinen, Otto Donner ja Joonas Kokkonen.
"Jatkoaika" oli tuotantoa. Ohjelman vakituisena kapellimestarina toimi Ossi Runne, ja ohjelmaa ohjasivat Heikki Seppälä, Riitta Degerholm ja Erkki Pohjanheimo.
Gagauzia
Gagauzia (gagauziksi "Gagauz-Yeri" tai "Gagauziya", ja ) on autonominen alue eteläisessä Moldovassa, lähellä Ukrainan Odessan alueen länsirajaa. Alueen virallinen nimi on Gagauzian autonominen alue (gagauziksi "Avtonom Territorial Bölümlüü Gagauz Yeri", ).
Vuonna 1990 Gagauzia julistautui itsenäiseksi Gagauzian tasavallaksi, mutta vuonna 1994 se liitettiin autonomisena alueena Moldovaan. Sillä on omat poliisivoimansa. Aluetta johtaa venäläismielinen kuvernööri Mihail Formuzal. Venäjä on antanut Gagauzialle erityisaseman muuhun Moldovaan nähden eikä se rajoita viinin tai maataloustuotteiden tuontia Gagauziasta. Parlamenttivaaleissa alue on suuntautunut vahvasti venäjämyönteisesti. Esimerkiksi vuoden 2010 parlamenttivaaleissa Moldovan kommunistipuolue ja vuoden 2014 vaaleissa Moldovan tasavallan sosialistipuolue saivat yksin yli 50 prosenttia Gagauziassa annetuista äänistä.
Alueen väkiluku oli vuoden 2014 alussa 161 900 asukasta. Pääosa (noin 96 100 henkeä) väestöstä asuu maaseudulla. Gagauzian pääkaupunki on Comrat (26 000 as.). Muita kaupunkeja ovat Ciadîr-Lunga (22 800 as.) ja Vulcăneşti (16 700 as.). Alueen pinta-ala on 1 832 km².
Alueen viralliset kielet ovat gagauzi, romania ja venäjä. Verrattuna Transnistriaan, Gagauzia ei ole tehnyt itsenäistymisjulistusta Moldovasta.
Gagausian väestö koostuu etnisistä ryhmistä seuraavasti:Väestö kuuluu enimmäkseen ortodoksiseen uskontoon.
Comratissa on 55 koulua ja yksi yliopisto. Ne saavat taloudellista tukea Turkin hallitukselta. Lisäksi Turkin rahoituksella on perustettu Turkin kulttuurikeskus ("Türk İşbirliği Ve Kalkınma İdaresi Başkanlığı") ja turkkilainen kirjasto ("Atatürk Kütüphanesi"). Turkin tuki gagauzeille selittyy sillä, että nämä ovat turkinsukuinen kansa. Beşelman kylässä toimii Gagauzian historiallinen ja etnomaantieteellinen museo, jonka on perustanut Dimitri Kara Çöban.
Sumatranoranki
Sumatranoranki ("Pongo abelii") on maailman kolmesta orankilajista toiseksi harvinaisin. Se elää luonnonvaraisena Indonesiaan kuuluvalla Sumatran saarella. Sitä on aiemmin pidetty samana lajina kuin borneonorankia. Sumatranoranki on borneonorankia pienempi ja erikoistuneempi puissa elämiseen: naaraat eivät liiku maassa juuri koskaan ja uroksetkin harvoin. Tämä tekee siitä haavoittuvamman metsien pirstaloitumiselle. Sumatranorankeja arvioitiin 2004 olevan 7 300 ja kannan olevan laskeva. Se on luokiteltu äärimmäisen uhanalaiseksi. Sumatranorangin suojeluun on oma säätiönsä.
Muun muassa Toronton ja San Diegon eläintarhoissa on sumatranorankeja.
Höljäkkä
Höljäkkä on Nurmeksen kaupungin eteläisin kylä, joka sijaitsee Pielisen itärannalla noin 20 kilometriä kaupungin keskustasta Lieksaan päin, Nurmeksen ja Lieksan rajalla. Kylässä sijaitsee myös Höljäkän rautatieasema. Höljäkkä valittiin vuoden kyläksi Pohjois-Karjalassa 2008.
Höljäkän ensimmäiset talot rakennettiin Pielisen rannalle 1600-luvun alussa. Höljäkässä on ollut kivikautista asutusta jo kampakeraamisella kaudella. Höljäkkä-sana tarkoittaa ilmeisesti väljää vesialuetta saaren ja mantereen välillä.
Höljäkkä on maalaiskylä, mutta sen tärkein yksittäinen työnantaja on kyllästyspalveluita tarjoava Höljäkkä Oy/Iivari Mononen Oy. 
Lisäksi metsätalous on merkittävä elinkeino. Marjoniemi Oy on hakenut ympäristölupaa vuolukiven louhimiseen Korpikivi-nimisessä kaivospiirissä Höljäkässä.
Jurttivaaran lakkautettu hiihtokeskus ja näköalapaikka sijaitsee Höljäkässä.
"Risto Räppääjä ja viimeinen tötterö" -kirjan tapahtumat sijoittuvat Höljäkkään.
Sävelsirkku
Sävelsirkku on ääniohjelmia ja tietoverkkoja hyödyntävä työväline virikkeelliseen ja kuntouttavaan vanhustyöhön. Sävelsirkkua käytetään vanhainkodeissa, palvelutaloissa, dementiakodeissa ja päiväkeskustoiminnassa. Se helpottaa virikkeellisen hoidon suunnittelua ja toteutusta. Äänipalvelu Sävelsirkku kehitettiin Ajan Aalloilla 
-tuotekehitysprojektissa Vanhustyön keskusliiton kanssa. 
Kehitysprojektiin sisältyneen tutkimuksen mukaan Sävelsirkun avulla 
pystyttiin ylläpitämään ja edistämään vanhusten psyykkistä, sosiaalista 
ja fyysistä toimintakykyä sekä tukemaan asukkaiden keskinäistä ja 
suhteessa henkilökuntaan tapahtuvaa vuorovaikutusta. Hyvien tulosten 
rohkasemana palvelukonseptia kehitettiin eteenpäin ja Sävelsirkku tuli 
markkinoille ensimmäisinä versioina jo 2000-luvun alussa.
Galle
Galle on satamakaupunki Sri Lankassa, 116 kilometriä Colombosta. Vuonna 2007 siellä oli noin 95 000 asukasta. Se kärsi pahoin tapaninpäivän 2004 tsunamista, kaupungissa kuoli tuhansia.
Gallen historia alkaa joidenkin lähteisen mukaan jo Kuningas Salomon ajoista. Kanelia, norsunluuta ja riikinkukkoja laivattiin Gallen kautta jo kauan ennen ajanlaskumme alkua. Ennen brittiläisten siirtomaa-aikaa Galle oli saaren tärkein satama - britit kehittivät Colombon satamaa.
Gallen linnoitus on UNESCOn maailmanperintökohde ja suurin jäljellä oleva eurooppalaisten rakentama linnoitus Aasiassa. Se samoin kuin koko Gallen vanha kaupunki edustaa siirtomaatyyliä, jossa eurooppalaisten rakennustyyli yhdistyy paikallisiin vaikutteisiin.
Biskopsö (Dragsfjärd)
Biskopsö on suuri saari Taalintehtaan eteläpuolella Kemiönsaaren kunnassa noin kymmenen minuutin merimatkan päässä Taalintehtaalta. Aiemmion saari osa Hiittisten kuntaa ja kuului myöhemmin Dragsfjärdin kuntaan. Saarella asuu 8 vakituista asukasta ympäri vuoden ja saaren itäpuolelle tulee yhteyslautta kolme kertaa viikossa Taalintehtaalta.
Biskopsön rannoilla on runsas määrä kesäasuntoja. Suuri osa saaren keskustaa on luonnonsuojelun kohteena. Siellä esiintyy erilaisia eläimiä, kuten hirviä, kauriita, haukkoja, kotkia ja mahdollisesti myös ilveksiä.
Elinkeino
Elinkeino on toimeentulon hankkimiseen tähtäävää toimintaa. Esimerkiksi palveluala, teollisuus, maatalous ovat elinkeinoja. Historiallisesti ihmislajin ensimmäinen elinkeino on ollut metsästys ja keräily.
Suomen pääelinkeino on palveluala, mutta myös teollisuus ja maatalous ovat tärkeitä elinkeinoja Suomessa.
Firewind
Firewind on kreikkalainen power metal -yhtye, joka perustettiin vuonna 1998. Yhtyeen perusti kitaristi Gus G. alun perin esitelläkseen demoaan "Nocturnal Symphony".
Yhtyeen ensimmäinen demo herätti Leviathan Records -yhtiön mielenkiinnon, joka tarjosi sille levytyssopimusta vuonna 2001. Yhtyeen ensimmäinen albumi oli "Between Heaven and Hell" (2002). Yhtyeen ensimmäinen laulaja oli Brandon Pender, kenen kanssa he julkaisivat vuonna 1998 Nocturnal Symphony Demon. Tämän jälkeen vuonna 2001 bändi pestasi Stephen Fredrickin uudeksi laulajaksi ja levyttivät tämän kanssa kaksi albumia. Vuonna 2003 Stephen erosi yhtyeestä ja bändi pestasi uudeksi
laulajaksi Chitral Somapalan, mutta ensimmäisen levytyksen jälkeen hän erosi yhtyeestä musiikillisten erimielisyyksien takia. Vuodesta 2006 lähtien laulajana on toiminut Apollo Papathanasio.
Firewind on esiintynyt Suomessa muutamia kertoja kesäfestareilla sekä 2008 kiertueella Kamelotin kanssa (Helsinki, Oulu).
Amalfi
Amalfi on historiallisesti merkittävä rannikkokaupunki Salernon maakunnassa, Campanian alueella Italiassa, noin 30 km Napolista etelään. Se sijaitsee Salernonlahden rannikolla. Kaupungissa on runsaat 5 000 asukasta, ja sen pinta-ala on 6,11 neliökilometriä.
Amalfi oli vuosina 839–1200 Amalfin rannikkotasavallan pääkaupunki ja merkittävä kauppamahti Välimerellä. Itse kaupunki, ja sen molemmin puolin levittäytyvä Amalfin rannikko () on Unescon maailmanperintökohde.
Amalfi on nykyisin matkailukohde ja kuuluisa maisemiensa lisäksi limoncello-sitruunaliköörin valmistuspaikkana.
Rovaniemen ammattikorkeakoulun opiskelijakunta
CAMOS oli Rovaniemen ammattikorkeakoulussa toiminut ammattikorkeakoululain 42a pykälän mukainen opiskelijakunta. Kemi-Tornion ja Rovaniemen ammattikorkeakoulujen yhdistyessä 1.1.2014, opiskelijakunta muuttui Lapin ammattikorkeakoulun opiskelijakunnaksi.
Opiskelijakunta valitsi opiskelijoiden edustajat RAMKin hallitukseen ja muihin monijäsenisiin toimielimiin, kuten opintotukilautakuntaan ja opiskelija-asuntosäätiön hallitukseen. Opiskelijakunta toimi jäsentensä yhdyssiteenä ja edistää heidän yhteiskunnallisia, sosiaalisia sekä opiskeluun ja opiskelijan asemaan yhteiskunnassa liittyviä asioitaan. Opiskelijakuntaan valittiin RAMKin opiskelijoista edustajisto, joka on opiskelijakunnan päättävä elin. Edustajisto valitsi opiskelijakunnalle hallituksen, joka vastaa opiskelijakunnan toiminnasta käytännön asioissa ja on toimeenpaneva elin.
Opiskelijakunnan henkilöjäsenyys on vapaaehtoinen.
Opiskelijakunnan toimisto sijaitsee Rovaniemellä, Rantavitikan kaupunginosassa.
Andersonville
Andersonville oli Yhdysvaltojen sisällissodan aikainen Georgian osavaltiossa sijainnut etelävaltioiden vankileiri. Leiri oli kooltaan Konfederaation suurin. Vankileirille joutui yhteensä noin 45 000 pohjoisvaltioiden sotilasta, joista lähes 13 000 kuoli. Pääasiallinen syy kuolleisuuteen olivat taudit ja nälkä. Leirin hygienia oli heikko. Kapteeni Henry Wirz, Andersonvillen komendantti, tuomittiin sodan jälkeen kuolemaan sotarikoksista ja teloitettiin. Leirillä toimi myös unionin armeijasta karanneen William Collinsin rosvojoukko, joka ryöväsi säälimättä vankitovereitaan. Andersonvillen vankila sijaitsi Camp Sumterissa, ja oli koko Konfederaation sotilasvankila sisällissodan aikana.
Leirin paikalla on nykyään kansallishistoriallinen muistomerkki. Alueella on Andersonvillen kansallinen hautausmaa ja kansallinen vankila- ja sotamuseo.
Jo Siffert
Joseph "Jo" Siffert (7. heinäkuuta 1936 Fribourg, Sveitsi – 24. lokakuuta 1971 Brands Hatch, Iso-Britannia) oli sveitsiläinen kilpa-autoilija. Hän menestyi F1-kuljettajana. Siffert on Clay Regazzonin lisäksi ainoa sveitsiläinen, joka on voittanut F1-kilpailuja.
Jo Siffert osallistui F1-sarjaan vuosina 1962-1971. Hän starttasi kymmenen kauden aikana 96 osakilpailuun ja saavutti kaksi voittoa ja neljä muuta palkintosijaa. Hän ajoi kaksi paalupaikkaa ja neljä kilpailun nopeinta kierrosta. MM-pisteitä hän keräsi yhteensä 68.
F1-uransa ohella Siffert kilpaili urheiluautoluokissa. Hänen Porsche-autokuntansa voitti muun muassa Daytonan 24 tunnin ajon sekä Sebringin 12 tunnin ajon. Hän menehtyi onnettomuudessa, joka sattui perinteisessä Mestareiden kisassa Brands Hatchissa rata-autoilukauden 1971 päätteeksi.
Ornatos Violeta
Ornatos Violeta oli portugalilainen vaihtoehtorockyhtye, jonka musiikissa oli vaikutteita myös jazzista ja skasta. Se perustettiin Portossa.
Ornatos Violetan ensimmäinen albumi oli vuonna 1997 julkaistu "Cão!" Sen kappaleella "Letra S" esiintyi myös Clã-yhtyeen laulaja Manuela Azevedo. Yhtye julkaisi ennen hajoamistaan vuonna 2002 vielä yhden albumin, "O Monstro Precisa de Amigosin" (1999). Kun yhtye hajosi, osa sen jäsenistä perusti yhtyeen Pluto.
Pluto (yhtye)
Pluto on portugalilainen rock-yhtye, jonka perustivat osa Ornatos Violetan entisistä jäsenistä sen hajottua vuonna 2002. Yhtyeeseen kuuluvat kahden entisen Ornatos Violetan jäsenen lisäksi myös basisti Eduardo ja rumpali Ruka.
Pluton debyyttialbumi "Bom dia", joka julkaistiin 18. lokakuuta 2004, pääsi Portugalin albumilistalla kuudenneksi.
Ankeroiset
Ankeroiset (Aphelenchoididae) ovat sukkulamatoihin kuuluvia selkärangattomia, joista monet ovat pahoja viljelykasvien tuholaisia. Ne ovat pieniä matoja, jotka imevät kasvien nesteitä. Ne elävät kosteassa maassa.
Kasvinsuojelulaki kieltää monien ankeroislajien saastuttamien kasvien viljelemisen ja myymisen. Esimerkiksi peruna-ankeroisen saastuttamalla viljelyksellä saa viljellä perunaa enintään kerran kolmessa vuodessa, ja silloinkin on valittava ankeroisen kestävä lajike.
Jefferson Davis
Jefferson Finis Davis (3. kesäkuuta 1808 Christianin piirikunta, Kentucky – 6. joulukuuta 1889 New Orleans, Louisiana, Yhdysvallat) oli yhdysvaltalainen poliitikko ja Amerikan konfederaation ainoa presidentti vuosina 1861–1865.
Jefferson Davis syntyi 3. kesäkuuta 1808 Christianin piirikunnassa, Kentuckyn osavaltiossa. Hän oli Jane- ja Samuel Emory Davisin kymmenes ja viimeinen lapsi. Molemmilla vanhemmilla oli englantilaiset ja walesilaiset juuret.
Jeffersonin isä Samuel taisteli Amerikan vapaussodassa Siirtokuntien armeijassa yhdessä molempien velipuoliensa kanssa. Hän nai Jane Cookin vuonna 1783. Samuel kuoli 4. heinäkuuta 1824, Jeffersonin olleessa 16-vuotias. Jane kuoli 3. lokakuuta 1845.
Davis muutti ensin Louisianan St. Maryn piirikuntaan ja myöhemmin Mississippin Wilkinsonin piirikuntaan. Hän opiskeli Wilkinsonin akatemialla. Kaksi vuotta myöhemmin Davis aloitti opinnot katolisella Saint Thomas' College -koululla. Davis oli opiskeluaikoinaan koulun ainoa protestanttinen oppilas. Tämän jälkeen hän lähti Jefferson Collegelle, joka sijaitsi Mississippissa. Täältä hän jatkoi Lexingtonin Transylvania Universitylle. Davis meni vuonna 1824 West Pointin sotilasakatemiaan. Hän valmistui luutnantiksi, mutta erosi armeijasta vuonna 1834. Hän lähti 1840-luvulla politiikkaan. Meksikon sodan sytyttyä Davis jätti politiikan ja astui takaisin armeijan palvelukseen. Hän haavoittui pahasti Buena Vistan taistelussa vuonna 1847 ja palasi politiikkaan.
Davis istui Yhdysvaltain edustajainhuoneen jäsenenä Mississippin osavaltiosta vuosina 1845-1846. Seuraavana vuonna hänet valittiin Mississipin senaattoriksi, jossa hän istui vuoteen 1851 asti. Tämän jälkeen hän toimi Yhdysvaltain sotaministerinä Franklin Piercen hallinnossa. Davis palasi senaattiin 1857, jossa hän istui tammikuuhun 1861 asti.
Davis erosi Yhdysvaltain senaatista 9. helmikuuta 1861. Pian hänet nimitettiin juuri muodostetun Amerikan konfederaation väliaikaiseksi presidentiksi. Saman vuoden marraskuussa hänet äänestettiin presidentiksi ilman vastaehdokasta. Davis nimitettiin Konfederaation presidentiksi Montgomeryssä Alabamassa helmikuussa 1861.Davisin virkapaikka oli Virginian Richmondissa, Konfederaation pääkaupungissa. Hän toimi tehtävissään tappiollisen sisällissodan loppuun ja Konfederaation lakkauttamiseen 5. toukokuuta 1865 saakka. Davis pakeni Richmondista lähestyvien Unionin joukkojen tieltä 3. huhtikuuta 1865, mutta hänet saatiin kiinni Georgian Irwinvillessä viiden viikon kuluttua, 10. toukokuuta 1865. Hän istui sodan jälkeen vankilassa vuoteen 1867 saakka. Jefferson Davis kuoli Louisianan New Orleansissa 81-vuotiaana vuonna 1889.
Höljäkän rautatieasema
Höljäkän rautatieasema () on Suomen rataverkon liikennepaikka rataosalla . Liikennepaikan sijainti on ratakilometriä 765. Höljäkän rautatieasema sijaitsee Pielisen itärannalla Nurmeksen Höljäkän kylässä, noin 20 kilometriä Joensuun suuntaan Nurmeksen asemalta. Liikennepaikalla on sekä henkilö- että tavaraliikennettä.
Asemarakennus, ulkorakennus ja tavarasuoja ovat vuodelta 1911. Nurmeksen kaupunki osti kiinteistöt Senaatti-kiinteistöiltä joulukuussa 2008.
Delfins (yhtye)
Delfins on portugalilainen pop- ja rock-yhtye Cascaisin kaupungista. Yhtye aloitti toimintansa 1980-luvulla.
Luigi Villoresi
Luigi 'Gigi' Villoresi (16. toukokuuta 1909 Milano, Italia – 24. elokuuta 1997 Modena, Italia) oli italialainen kilpa-autoilija ja F1-kuljettaja.
Villoresi osallistui Formula 1:n MM-sarjaan sen ensimmäisestä vuodesta 1950 lähtien. Villoresi oli tuolloin jo veteraani, 41-vuotias, joka oli ajanut ennen toista maailmansotaa Grand Prix -kisoissa. Hän kilpaili 47-vuotiaaksi asti, starttasi 31:een F1-osakilpailuun ja saavutti niissä yhteensä 49 pistettä. Hän ei yltänyt osakilpailuvoittoihin, mutta oli kaksi kertaa toinen ja kuusi kertaa kolmas. MM-sarjassa hän sijoittui Ferrarillaan viidenneksi sekä vuonna 1951 että 1953. Hän ajoi myös sarjan ulkopuolisissa kilpailuissa.
Villoresi aloitti kilpa-autoilijan uransa jo varhain 1930-luvulla, mutta alkoi saavuttaa menestystä vasta kun hänet palkattiin Maseratille 1938. Toisen maailmansodan jälkeen, vuosina 1946 ja 1947, hän voitti Italian mestaruuden Maseratillaan. Vuonna 1949 hän liittyi Ferrarin talliin Alberto Ascarin kumppaniksi ja voitti samana vuonna Hollannin GP:n. Hän seurasi Ascaria Lancialle 1954. Villoresi järkyttyi syvästi, kun Ascari kuoli testionnettomuudessa Monzassa 1955, ja lopetti uransa seuraavana vuonna ajettuaan pahan kolarin sarjan ulkopuolisessa Rooman GP:ssä.
Myös Villoresi koki vakavan loukkaantumisen auto-onnettomuudessa, joka tosin ei sattunut radalla vaan maantiellä Pariisin lähellä 1952. Hän toipui ja jatkoi uraansa.
* Jaettu auto.
Salvador Cabañas
Salvador Cabañas Ortega (s. 5. elokuuta 1980 Asunción, Paraguay) on paraguaylainen jalkapalloilija. Cabañas pelaa hyökkääjänä.
Cabañas aloitti peliuransa kotimaansa Club 12 de Octubressa. Hän kävi pelaamassa välillä myös Audax Club Sportivo Italianossa Chilessä ja siirtyi Jaguares de Chiapasiin Meksikoon vuonna 2003. Vuoden 2006 ensimmäisellä puoliskolla (Clausura 2006) hän voitti Meksikon liigan maalikuninkuuden. Vuoden 2003 Aperturalla hän oli tehnyt viisi maalia 18 ottelussa, 2004 Clausuralla 15 maalia 20 ottelussa sekä 2004 Aperturalla kahdeksan maalia 16 ottelussa. Vuonna 2006 hän siirtyi Meksikon pääsarjaan Club Américaan.
Cabañaksen ensimmäinen maaottelu oli 1. kesäkuuta 2004 Boliviaa vastaan. Vuonna 1999 hän oli mukana nuorten MM-kisoissa ja valittiin vuoden 2006 MM-kisoihin. Näissä kisoissa Cabañas ei kuitenkaan päässyt pelaamaan. Cabañas on pelannut 44 maaottelua, joissa on tehnyt 10 maalia .
Cabañasia ammuttiin päähän baarissa Méxicossa 25. tammikuuta 2010. Hän oli lääkäreiden mukaan vakaassa, mutta kriittisessä tilassa. Lääkärit eivät poistaneet luotia, sillä he epäilivät, että se huonontaisi Cabañasin tilaa. Cabanas toipui ampumatapauksesta ja vuoden päästä ampumisesta hän harjoitteli ensimmäistä kertaa paraguaylaisen Club Libertad -joukkueen harjoituksissa.
Lahnaslammin rata
Lahnaslammin rata on Suomen rataverkkoon kuuluva vuonna 1974 valmistunut sähköistämätön sivurata Vuokatin rautatieasemalta Sotkamon kunnassa sijaitsevalle Lahnaslammen kaivoksen ratapihalle. Rataosan pituus on noin 12 kilometriä, ja sillä on ainoastaan Lahnaslammen kaivoksen toimintaan liittyvää tavaraliikennettä. Rataosan liikenteenohjaus hoidetaan Oulun rautatieasemalta käsin ja liikkumisluvat yksiköille annetaan radiopuhelimella.
Rataosa erkanee Joensuun–Kontiomäen radasta Vuokatin aseman eteläpuolella, ja kulkee Jäätiönlahden etelärantaa seuraillen kantatietä 76. Kantatie ja rautatie erkanevat Hyvölänkylän kohdalla.
Arkhelaos (täsmennyssivu)
Arkhelaos (Ἀρχέλαος) on ollut seuraavien henkilöiden nimi:
John D. Barrow
John D. Barrow FRS (s. 29. marraskuuta 1952 Lontoo) on englantilainen kosmologi, teoreettinen fyysikko ja matemaatikko. Barrow hoitaa matematiikan tutkimusprofessuuria Cambridgen yliopistossa sekä geometrian professuuria Lontoon Gresham Collegessa (2008–2011). Jälkimmäinen on Britannian vanhin matematiikan professuuri (perustettu 1596). Sen aikaisempiin haltijoihin kuuluu muun muassa Roger Penrose. Barrow oli myös 2003–2007 Gresham Collegen tähtitieteen professori. Historia tuntee vain kaksi henkilöä, jotka ovat hoitaneet kahta eri alan Gresham-professuuria, edellinen oli Laurence Rooke vuonna 1657.
Barrow on myös tiede- ja harrastelijanäytelmäkirjailija. Hän piti Tieteen päivien 2005 avajaisesitelmän Helsingissä. Vuonna 2008 Royal Society palkitsi hänet Michael Faraday Prizella ansioistaan tieteen kansantajuistajana.
Barrow'n muu ansiolista sisältää toistakymmentä erilaista palkintoa. Niihin kuuluu jopa italialainen teatteripalkinto Premi Ubu 2002 parhaasta näytelmästä ”Infinities” (Äärettömyydet), jonka ohjasi Piccolo Teatro di Milanon Luca Ronconi. Se esitettiin Italiassa Milanon Teatro La Scalassa keväällä 2002 ja uudestaan keväällä 2003, sekä keväällä 2002 Espanjan Valenciassa.
Barrow on jäsenenä Yhdistyneessä reformoidussa kirkossa, jonka hän kuvailee opettavan perinteistä deismiä.
Sangatsu Manga
Sangatsu Manga on suomalainen Kustannusosakeyhtiö Tammen mangan julkaisemiseen keskittynyt sarjakuvalinja. Vuonna 2003 Sangatsu Mangasta tuli "Dragon Ball" -mangan myötä Suomen ensimmäinen mangaa lehtipisteiden kautta levittänyt kustantaja. Se on edelleen eniten nimikkeitä julkaissut suomalainen mangakustantamo. Alla olevien nimikkeiden lisäksi Sangatsu Manga on julkaissut kaksi Katy Coopen mangan piirtämisopasta sekä Akira Toriyaman ja Akira Sakuman osittain sarjakuvamuotoisen sarjakuvanteko-oppaan "Piirrä mangaa" sekä "Kana de Manga" -kirjan.
Vuokatin rautatieasema
Vuokatin rautatieasema () on Suomen rataverkon liikennepaikka rataosalla Sotkamon kunnassa sijaitsevassa Vuokatin kylässä Kainuussa. Liikennepaikan etäisyys Helsingin päärautatieasemalta on 868,9 ratakilometriä mitattuna Joensuun rautatieaseman kautta. Vuokatin liikennepaikka rakennettiin vuonna 1925, jolloin rataosuus Vuokatti–Kontiomäki–Paltamo valmistui.
Vuokatin liikennepaikka on risteysasema: siellä Joensuun ja Kontiomäen välisestä radasta erkanee Lahnaslammen kaivokselta johtava sivurata . Vuokatista Pirttijärven rantaan ja edelleen Sotkamoon johtanut sivurata on purettu. Liikennepaikalla on nykyisin ainoastaan tavaraliikennettä: henkilöliikenne Nurmeksen ja Kontiomäen välillä päättyi 1993. Kyseessä on edelleen viimeisin kerta, jolloin henkilöliikenne on lopetettu kokonaiselta rataosalta.
Vagharšapat
Vagharšapat (), joka yleisemmin tunnetaan nimellä Etšmiadzin (Էջմիածին), on kaupunki Armeniassa Armavirin maakunnassa noin 20 kilometriä Jerevanista länteen. Kaupunki on Armenian apostolisen kirkon keskus, katolikoksen päämaja.
Kaupunki perustettiin Vardkesavanina ennen ajanlaskun alkua. Kuningas Vagharš (117–140) muutti kaupungin nimeksi Vagharšapat, joka oli kaupungin virallinen nimi vuoteen 1945 ja jälleen vuodesta 1992. Muutama vuosikymmentä myöhemmin kaupungista tuli Armenian pääkaupunki, jona se toimi vuosina 180–340. Tänä aikana kristinuskosta tuli Armenian valtionuskonto, ensimmäisenä maana maailmassa.
Georgios Valontuoja rakensi kaupunkiin jo vuosina 301–303 basilikan, joka tunnetaan nykyisin Etšmiadzinin katedraalina.
Vuonna 480 Rooman kuvernööri käski korvata ränsistyneen basilikan uudella ristinmuotoisella kirkolla. Vuonna 618 puinen kupoli korvattiin kivisellä kupolilla, joka lepäsi neljän valtavan pilarin päällä. Nämä yhdistettiin ulkoseiniin kaarilla. Tässä kunnossa kirkko on oikeastaan nykyäänkin. Seinämaalaukset ja pyörörakennukset apsiksen päällä valmistuivat 1700-luvulla. Kolmikerroksinen kellotorni rakennettiin puoli vuosisataa myöhemmin. Kirkossa oli aiemmin suurin Armenian keskiaikaisten käsikirjoitusten kokoelma, mutta nämä on lahjoitettu Matenadaran-kirjastolle.
Katedraalin lisäksi kaupungissa on kaksi merkittävää antiikkista kirkkoa. Pyhän Gajanen kirkko, joka tunnetaan harmonisista suhteistaan, rakennettiin vuonna 630. Sitä laajennettiin 1600-luvulla. Pyhän Hripsimen kirkko rakennettiin vuonna 618 ja se on säilynyt käytännössä alkuperäisessä muodossaan. Katedraali, edellä mainitut kirkot, uudempi Pyhän Shoghakatin kirkko sekä Zvartnotsin arkeologinen kohde kuuluvat Unescon maailmanperintöluetteloon.
Herodes (täsmennyssivu)
Herodes oli usean Herodeksen hallitsijasuvun jäsenen nimi:
Muita:
Italian cup
Italian cup () on Italian jalkapallon kansallinen cup-kilpailu. Sitä on pelattu vuodesta 1922 lähtien. Sen järjestää myös korkeinta sarjatasoa Serie A:ta hallinnoiva Lega Nazionale Professionisti Serie A.
Eniten mestaruuksia on saavuttanut torinolainen Juventus jolla on 13 mestaruutta. Italian cupin voittaja saa seuraavalla kaudella osallistua Eurooppa-liigaan. Jos cupin voittaja on sarjasijoituksellaan jo varmistanut paikkansa seuraavan kauden Mestarien liigaan tai Eurooppa-liigaan niin menee eurooppa-liigan paikka parhaiten Serie A:ssa sijoittuneelle, mutta ilman eurocup-paikkaa jääneelle joukkueelle.
Italiassa cup ei ole koskaan nauttinut suurta suosiota. Cupin yleisömäärät saattavat hyvinkin olla kymmenenkin kertaa pienempiä kuin sarjapeleissä. Monet joukkueista peluuttavatkin cupissa varsinkin alkukierroksilla kakkosmiehistöä.
Hyrynsalmen rautatieasema
Hyrynsalmen rautatieasema () on Suomen rataverkon liikennepaikka Hyrynsalmen kunnassa Kainuussa rataosalla . Sen etäisyys Helsingin rautatieasemalta on 704,6 ratakilometriä mitattuna Pieksämäen rautatieaseman kautta. Nykyisin Hyrynsalmen rautatieasema on miehittämätön, ja liikenteenohjaus hoidetaan Oulun rautatieasemalta käsin.
Liikennepaikalla kuormataan nykyisin raakapuuta, ja rautatiekuljetuspalveluiden pääasiallinen käyttäjä on UPM. Hyrynsalmen liikennepaikalla on ratapiha, joka muodostuu pääraiteen lisäksi viidestä sivu- ja kuormausraiteesta. Henkilöliikennettä ei ole.
Rataosuus Kontiomäki–Hyrynsalmi valmistui talvisodan alla ja otettiin käyttöön 1. joulukuuta 1939. Jo sodan alkuvaiheessa radan jatkamista itärajalle suunniteltiin joukkojen huollon helpottamiseksi. Saksalaiset joukot rakensivatkin vuosina 1942–1944 ”Kuolemanratana” tunnetun kapearaiteisen Hyrynsalmen–Kuusamon kenttäradan helpottamaan armeijansa huoltoa. Kapearaiteinen rata tuhottiin vuonna 1944 ja sen kiskomateriaali luovutettiin sotakorvauksina Neuvostoliitolle. Myös Valtionrautateiden Hyrynsalmen aseman vieressä sijainnut kenttäradan varikko tuhottiin.
Henkilöliikenne Hyrynsalmen liikennepaikalla päättyi 15. heinäkuuta 1982 ja samalla liikennepaikka lakkautettiin. Se kuitenkin avattiin uudelleen kaupalliselle tavaraliikenteelle 17. marraskuuta 1988.
Vuonna 2009 perustettiin Sodan ja rauhan ratayhdistys ry, jonka tarkoituksena on virkistää Hyrynsalmen rautatieasema, ja järjestää aseman ympärille erilaisia ohjelmapalveluja.
Renzo Zorzi
Renzo Zorzi (12. joulukuuta 1946 Ziano di Fiemme – 15. toukokuuta 2015) oli italialainen kilpa-autoilija, F1-kuljettaja.
Renzo Zorzi osallistui kaikkiaan seitsemään F1-osakilpailuun vuosina 1975–1977 Williamsin ja Shadowin talleissa. Hän ylsi parhaimmillaan kuudenneksi, Brasilian GP:ssä 1977, ja sai yhden MM-pisteen. Kerran hän oli 9:s ja kerran 14:s, muut kisat päättyivät keskeytykseen. Aika-ajoissa Zorzi oli parhaimmillaan 17:s.
Zorzi saavutti menestystä Formula 3 -sarjassa voittamalla muun muassa Monacon osakilpailun 1975. Hänen otteensa vakuuttivat Williamsin F1-tallin, joka palkkasi hänet kahteen osakilpailuun seuraavana vuonna. Lyhyeksi jääneen F1-uran jälkeen hän palasi Formula kolmosiin.
Chris Lowe
Christopher Sean Lowe (s. 4. lokakuuta 1959, Blackpool, Lancashire, Englanti) on englantilainen muusikko, joka yhdessä Neil Tennantin kanssa muodostaa Pet Shop Boys -yhtyeen.
Lowe syntyi Blackpoolissa ja soitti kouluaikanaan pasuunaa seitsenhenkisessä One Under The Eight -yhtyeessä. Hän opetteli myös pianonsoittoa ja soitti koskettimia progressiivisen rockin yhtyeessä Stallion. Hänellä oli suuri kiinnostus arkkitehtuuriin, sillä muuttaessaan perheensä kanssa paljon hän suunnitteli sisustuksia asuntoihin. Vuodesta 1978 alkaen hän opiskeli arkkitehtuuria Liverpoolin yliopistossa. Lowe tutustui Neil Tennantiin vuonna 1981 ja perusti hänen kanssaan Pet Shop Boysin 1981.
Vuonna 1995 Lowe vieraili yhden jakson ajan australialaisessa saippuaoopperassa "Neighbours". Hän myös kirjoitti ja tuotti jalkapalloilija Ian Wrightille laulun "Do the Right Thing" (1993).
Pet Shop Boys yhtyeessä Chris Lowe on mielellään pysytellyt taka-alalla vastaten lähinnä yhtyeen musiikkillisesta puolesta. Yhtyeen ainut singlejulkaisu, jolla Cris Lowe vastaa päävokaaliosuuksista on "Paninaro", joka julkaistiin aluksi vuonna 1986 "Suburbia" -singlen b-puolena ja uutena, itsenäisenä singleversiona 1995. Tässä kappaleessa Lowe luettelee pitämiään ja inhoamiaan asioita. Neljä muuta Pet Shop Boys-kappaletta, joissa Chris Lowe vastaa vokaaliosuuksista (ja myös sanoituksista) ovat tähän mennessä single b-puolet "We All Feel Better In the Dark", "One of the Crowd", "Lies" ja Very-albumin päättävä virallista nimeä vailla oleva 13. kappale: "Postscript".
Kesäkuussa 2011 julkaistiin Stop Modernists -yhtyeen single "Subculture". Kappale on Chris Lowen laulama cover-versio New Order -yhtyeen samannimisestä kappaleesta. Stop Modernists -yhtyeen takaa löytyvät suomalaiset dj/tuottajat Alex Nieminen ja Jori Hulkkonen. Chris Lowen esiintymistä tällä singlellä pidettiin yleisesti hyvin erikoisena ja odottamattomana tapauksena.
Kartli-Kakhetin kuningaskunta
Kartli-Kakhetin kuningaskunta () syntyi vuonna 1762, kun kaksi itägeorgialaista kuningaskuntaa, Kartli ja Kakheti, yhdistyivät. Molemmat kuningaskunnat olivat olleet itsenäisiä 1400-luvulta eli Georgian kuningaskunnan hajoamisesta saakka.
Historiallisesti Kartli oli ollut Georgian merkittävin maakunta, mutta kuningaskunnan syntymisen aikaan Persian hyökkäykset olivat heikentäneet sitä enemmän kuin sen itäistä naapuria Kakhetia. Siksi Kakhetin kuninkaista tuli uuden valtion hallitsijoita ja maan pääkaupungista Telavista Kartli-Kakhetin pääkaupunki. Yhdistyminen ei estänyt Persian valtakuntaa jatkamasta aggressiotaan Georgiaa vastaan, ja persialaiset hyökkäsivätkin maahan 1700-luvun lopussa tuhoisin seurauksin useita kertoja.
Kuningas Erekle II haki suojaa hyökkäyksiä vastaan ja solmi vuonna 1873 Georgijevskin sopimuksen Venäjän keisarikunnan kanssa. Valtion puolustus ja ulkosuhteiden hoito siirrettiin sopimuksella Venäjälle. Erekle onnistui kuitenkin säilyttämään valtionsa sisäisen itsehallinnon.
14. tammikuuta 1798 valtaistuimelle nousi Ereklen vanhin poika Giorgi XII, joka tunnusti 22. helmikuuta 1799 oman poikansa Davitin maan kruununperilliseksi. Samana vuonna Venäjän joukkoja saapui Kartli-Kakhetiin. Keisari Paavali I tunnusti 18. huhtikuuta 1799 maiden välisen sopimuksen kuudennen artiklan mukaisesti Davitin oikeuden nousta Kartli-Kakhetin valtaistuimelle. Giorgin pojat ja veljet alkoivat kuitenkin taistella kruunusta, sillä Erekle II oli muuttanut kolmannen vaimonsa kuningatar Daredžanin vaatimuksesta kruununperimysjärjestystä niin, että tulevien kuninkaiden nuoremmat veljet nostettiin järjestyksessä poikien edelle.
Kamppailun seurauksena Giorgi päätti pyytää Paavalia hyökkäämään Kartli-Kakhetiin, alistamaan Bagrationi-prinssit ja hallitsemaan kuningaskuntaa Pietarista sillä ehdolla, että Giorgin ja hänen jälkeläistensä annettaisiin jatkaa kuningaskunnan nimellisinä hallitsijoina. Käytännössä Giorgi yritti mediatisoida Bagrationi-hallitsijasuvun Romanov-keisarien alaisuuteen. Giorgin pyyntöön vaikutti myös jatkuva Persian aiheuttama uhka.
Paavali hyväksyi tarjouksen alustavasti, mutta muutti mielensä ennen neuvottelujen päättymistä ja antoi 18. joulukuuta 1800 asetuksen, jossa Kartli-Kakheti liitettiin Venäjään ja sen bagratidikuninkaat syöstiin valtaistuimelta. Paavali salamurhattiin hieman myöhemmin. Sanotaan, että hänen seuraajansa Aleksanteri I harkitsi liitoksen perumista, mutta ei kyennyt valitsemaan oikeaa kruununperillistä Bagrationi-suvusta ja päätti pitää asetuksen voimassa 12. syyskuuta 1801. Kuningas Giorgi kuoli 28. joulukuuta 1800 eikä saanut koskaan tietää menettäneensä kruunun. Seuraavaan huhtikuuhun mennessä venäläiset joukot ottivat maan hallinnon haltuunsa, ja helmikuussa 1803 Davit Bagrationi vietiin sotilassaattueessa Tbilisistä Pietariin.
Galmeija
Galmeija on sinkkipitoinen mineraali. Sitä on perinteisesti käytetty messingin valmistamiseen. Myöhemmin on huomattu, että galmeija koostuu kahden mineraalin seoksesta: hiili- eli jalogalmeijasta eli sinkkisälvästä, joka on sinkkikarbonaattia, ja piigalmeijasta eli "kalamiinista", joka on emäksistä sinkkisilikaattia. Galmeija on sinkkimalmeista yleisin.
UC Sampdoria
Unione Calcio Sampdoria on genovalainen jalkapallojoukkue, joka pelaa Italian pääsarjassa Serie A:ssa. Seura perustettiin vuonna 1946, kun kaksi joukkuetta, "Sampierdarenese" ja "Andrea Doria" yhdistyivät. Seura tunnetaan lempinimellä "Blucerchiati" ("sinirenkainen") ja joskus sen nimi lyhennetään muotoon "Samp" tai "Doria". Sampdoria pelaa ottelunsa Stadio Luigi Ferrarisilla, jonka se jakaa yhdessä paikallisvastustajansa Genoa CFC:n kanssa.
Sampdoria on voittanut scudetton kerran vuonna 1991. Italian Cupin se on voittanut neljästi (viimeisin vuonna 1994) ja Cup-voittajien cupin vuonna 1990. Vuonna 1992 se hävisi Mestarien liigan finaalissa FC Barcelonalle.
Sampdoria nousi pitkän tauon jälkeen takaisin Serie A:han kaudeksi 2003–2004. Kaudella 2004–2005 se sijoittui peräti viidenneksi päästen Uefa Cupiin. Kausi 2005–2006 oli pettymys. Liigassa seura jäi 14. sijalle, joka muuttui Italian jalkapalloskandaalin jälkeen 12. sijaksi, ja Uefa Cupista se putosi jo lohkovaiheessa.
Kaudella 2009–2010 Luigi Delneri johdatti Sampdorian upeisiin suorituksiin ja seura sijoittui sarjassa neljänneksi. Näin ollen se pääsi karsimaan paikastaan Mestarien liigan lohkovaiheeseen, missä se kuitenkin epäonnistui. Delneri jätti paikkansa kauden jälkeen ja siirtyi Juventuksen peräsimeen. Hänen seuraajakseen palkattiin Domenico Di Carlo. Di Carlo luotsasi Sampdorian Eurooppa-liigan lohkovaiheeseen. Talven tullen Sampdorian meno kuitenkin hyytyi ja lopulta kehnot tulokset johtivat Di Carlon potkuihin maaliskuussa 2011. Valmennusvastuun otti Alberto Cavasin. Kauden päätteeksi Sampdoria sijoittui 18. ja tippui Serie B:hen. Vuotta myöhemmin se nousi takaisin pääsarjaan kukistettuaan nousukarsintafinaalissa Varesen
Sampdoria osti heinäkuussa 2015 Ajaxista suomalaispelaaja Niklas Moisanderin.
Gallikaaninen kirkko
Gallikanismi on uskonnollinen ja poliittinen oppi, jonka tarkoituksena on ollut organisoida Ranskan katolinen kirkko mahdollisimman itsenäiseksi paavien vallankäytöstä. Gallikanismi tunnustaa Ranskan katolisuuden erikoisluonteen, ja hylkää siten paavien liian voimakkaan sekaantumisen kaikkiin Ranskan asioihin. Oppi myöntää paavin johtoaseman ja tuomiovallan, mutta se vastustaa hänen kaikkivaltiuttaan sekä korostaa yleisten kirkolliskokouksien ja valtionpäämiesten roolia.
Käytännössä tämä merkitsi eritoten hyvin tiukkaa Ranskan valtionpäämiehen (kuninkaan tai keisarin) otetta piispojen nimityksessä koko valtakunnan alueelle. Vaikkakin paavien asemaa kunnioitettiin, niin tämän oppijärjestelmän mukaisesti hänen vallalleen asetettiin hyvin tiukat puitteet. Opin mukaan kirkolliskokoukseen kokoontuneiden piispojen tekemät päätökset olivat ylivoimaisesti tärkeämmät ja lainvoimaisemmat kun paavien yksistään tekemät.
Ranskassa tapahtuivat 1400-luvulla ensimmäiset yritykset kohden gallikanismia. Kuningas Kaarle VII rajoitti 7. heinäkuuta 1438 Bourgesissa antamallaan asetuksella (Pragmatique Sanction de Bourges) paavien etuoikeuksia ja myönsi korkeimman päätösvallan Baselin ja Konstanzin kirkolliskokouksille.
Kaikkein tunnetuin oppisuunnan edustaja oli Meaux'n piispa Jacques Bénigne Bossuet, joka vaikutti 1600-luvulla. Hän kirjoitti gallikanismista vuonna 1682 neljä artikkelia, jotka olivat Ranskan piispankokouksen allekirjoittamia. Hän otti käyttöönsä Konstanzin kirkolliskokouksen päätökset, joiden mukaan ekumeeninen kirkolliskokous, eli kaikkien piispojen ja apottien kokous, oli kirkon ylin auktoriteetti myös kirkon opetuksen suhteen.
Gallikanismi voimistui 1700-luvun lopulla eritoten Ranskan papiston keskuudessa. Tähän vaikuttivat Boussuet'n teoriat, jotka hyväksyttiin laajalti, ja toisaalta myös jansenistien omaksuma gallikaaninen asenne. Jansenistit syyttivät paavia sekaantumisesta Ranskan papiston sisäisiin asioihin. Seuraavalla vuosisadalla, 1800-luvulla, gallikanismin ajatus oli jo vallannut lähes kokonaisuudessaan ranskalaisen papiston. Ranskan vallankumous oli voimakkaasti gallikaanisten ajatusten läpitunkemaa. Uusi lainsäädäntö teki käytännössä papistosta tavallisia virkamiehiä, joiden palkan valtio maksoi, mutta joiden oli vannottava uskollisuudenvala perustuslaille. Pitkällisen aikailun jälkeen paavi Pius VI tuomitsi tuon perustuslain. Tämä aiheutti hajaannuksen ranskalaisen papiston keskuudessa.
Félicité Robert de Lamennais kitisoi voimakkaasti kirjassaan "Essai sur l'indifférence en matière de religion", jonka hän kirjoitti vuosien 1817 ja 1823 välillä, gallikanismia ja sen periaatteita.
Lopulta vuonna 1870 Roomassa Vatikaanin ensimmäinen kirkolliskokous julisti paavin erehtymättömäksi. Tämä päätös, vaikkakin ranskalaisten piispojen voimakkaasti vastustama, soitti iltakelloja gallikanismille. Tuloksena oli Ranskan tasavallan maallistuminen ja vuonna 1905 tapahtunut täydellinen kirkon ja valtion ero.
Muhammed Šemseddin Hafiz
Muhammed Šemseddin Hafiz (myös Háfez, persiaksi خواجه شمس‌الدین محمد حافظ شیرازی) oli persialainen mystikko ja runoilija, joka syntyi Šīrāzissa vuoden 1324 vaiheilla ja kuoli eräiden tietojen mukaan 1391. Hänen elämästään on vähän varmaa tietoa, mutta runot paljastavat hänen oppineisuutensa. Kirjailijanimi Hafiz viittaa ulkoa oppimiseen – ehkä siihen, että hän osasi koko Koraanin ulkomuistista. Hänen lyyriset romanttiset runonsa ovat edelleen suosittuja Iranissa, ja niitä on käytetty jopa iranilaisen rockmusiikin sanoituksina.
Háfezin vaikutus runouden kentällä on merkittävä, ja muun muassa Johann Wolfgang von Goethe teki hänen teoksiaan tunnetuksi länsimaissa.
Persiankielisellä alueella Hafizia pidetään paitsi runoilijana, myös mystikkona, jonka runous on Jumalan innoittamaa.
Hafiz on haudattu kotikaupunkiinsa, jossa hänen mausoleumistaan on tullut suosittu pyhiinvaelluskohde.
Kassam-raketti
Kassam- eli Qassam-raketti on kotitekoinen räjähteitä sisältävä raketti, jonka on kehittänyt palestiinalainen Israelia vastaan aseellista taistelua käyvä Hamas-puolue. Raketista on kolme eri mallia, jotka kaikki ovat hyvin yksinkertaisia ja epätarkkoja. Rakettien kantama on lyhyt ja kaikista puuttuu navigointijärjestelmä.
Lähes kaikki Kassam-raketit on ammuttu Gazan kaistalta. Gazan kaistaa ympäröi israelilaisten rakentama suoja-aita ja suoja-alue. Kassam-raketti kehitettiin ammuttavaksi suoja-alueen yli israelilaisiin kohteisiin.
Raketit on nimetty Hamasin aseellisen siiven Izz al-Din al-Qassam -prikaatien mukaan, jotka on nimetty šeikki Izz al-Din al-Qassamin mukaan.
Ensimmäiset Kassam-raketit ammuttiin lokakuussa 2001, mutta ne eivät kantaneet israelilaisten alueelle saakka vaan jäivät Gazan kaistalle. Ensimmäisen kerran Kassam-raketti iskeytyi Israelin alueelle 10. helmikuuta 2002. Israelilaiseen kaupunkiin Kassam osui ensimmäistä kertaa 5. maaliskuuta 2002. Kassam-raketti vaati ensimmäiset kuolonuhrit 28. kesäkuuta 2004.
Tuhannen Israeliin päin ammutun Kassam-raketin raja ylittyi 9. kesäkuuta 2006. Pelkästään vuonna 2006 Israeliin ammuttiin yli tuhat Kassamia. Kassam-raketit ovat historiansa aikana surmanneet noin kymmenen israelilaista ja haavoittaneet lukuisia.
Empoli FC
Empoli FC on italialainen jalkapalloseura, joka on kotoisin Empolin kaupungista Toscanasta. Seura on perustettu vuonna 1920, vaikkakin se pelasi ensimmäisen virallisen ottelunsa vasta seuraavana vuonna.
Empoli FC on pelannut historiansa aikana ainoastaan yhdeksän kautta korkeimmalla sarjatasolla. Ensimmäisen kerran se nousi Serie A:han vuonna 1986. Kahden pääsarjakauden jälkeen se putosi alemmaksi ja vietti 1990-luvun alun Serie B:ssä ja Serie C:ssä. Luciano Spallettin johdolla seura nousi Serie A:han vuonna 1997 kahden kauden ajaksi. "Hissiseurana" se on esiintynyt senkin jälkeen. Vuonna 2002 se nousi Serie A:han, mutta jälleen vain kahdeksi kaudeksi. Seuraava paluu pääsarjaan tapahtui jo vuoden jälkeen kaudeksi 2005–2006, ja tällä kertaa pääsarjarupeama kesti kolme kautta, kunnes kaudella 2007–2008 seura sijoittui Serie A:ssa 18:nneksi ja putosi sarjasta.
Seuran parhaat sijoitukset Serie A:ssa ovat kaudelta 2005–2006, jolloin se jalkapalloskandaalin jälkeen sijoittui lopulta sarjataulukossa kahdeksanneksi, ja kaudelta 2006–2007, jolloin sijoitus oli seitsemäs.
Arne Jacobsen
Arne Emil Jacobsen (11. helmikuuta 1902 Kööpenhamina – 24. maaliskuuta 1971 Kööpenhamina) oli tanskalainen arkkitehti ja huonekalusuunnittelija, tanskalaisen modernismin kärkinimi.
Arkkitehtina Jacobsenin tunnetuimpia töitä ovat valkea, funktionalistinen Bellavista-kerrostaloalue Klampenborgissa (1933–1934) Bellevue-teatteri (1935–36), Århusin kaupungintalo (1939–42), Søllerødin kaupungintalo (1940–42), Söholmin paritalot Klampenborgissa (1950–54), Rødovren kaupungintalo (1957), Glostrupin kaupungintalo (1958), Munkegårdin koulu Kööpenhaminassa (1955–59), SAS Royal Hotel Kööpenhaminassa (1958–1960), Tomin suklaatehtaat Ballerupissa (1961), Tanskan kansallispankki (1965), sekä St Catherine’s College Oxfordissa (1964–66).
Muurahais-tuoli on Jacobsenin tunnetuin huonekalu. Kaksi muuta tuolia, Muna ja Joutsen, on tehty alun perin osaksi Kööpenhaminan SAS Royal Hotelin sisustusta. Hän suunnitteli myös astioita, ja elokuvassa "" nähdään Jacobsenin suunnittelemat lusikat.
Jatkoaika (täsmennyssivu)
Jatkoaika voi tarkoittaa seuraavia:
Raymond Queneau
Raymond Queneau (21. helmikuuta 1903 – 25. lokakuuta 1976) oli ranskalainen kirjailija ja Oulipon eli kokeellisen kirjallisuuden työpajan ("Ouvroir de littérature potentielle") toinen perustajajäsen.
Raymond Queneau syntyi Le Havressa lyhyttavarakauppiasperheeseen. Hän opiskeli Sorbonnen yliopistossa filosofiaa. Hän osallistui surrealistien toimintaan, mutta erosi ryhmästä jouduttuaan erimielisyyksiin André Bretonin kanssa vuonna 1929. Hän työskenteli Gallimard-kustannusyhtiössä ja toimitti "La Pléiade"-teossarjaa. Hän osallistui patafyysikkojen toimintaan satraappina. Vuonna 1960 hän perusti yhdessä matemaatikko François Le Lionnais’n kanssa OuLiPon. Lyhenne tulee sanoista "Ouvroir de littérature potentielle" eli kokeellisen tai potentiaalisen kirjallisuuden työpaja.
Queneau ryhtyi kirjoittamaan ensimmäistä romaaniaan "Le Chiendent" (Vitsaus, 1933) asuessaan Kreikassa. Hän oli pannut merkille kuinka valtava ero oli puhutun ja kirjoitetun kielen välillä ja halusi kirjoittaa mieluummin puhutun kieleen tapaan. Parhaiten Queneau tunnetaan romaanistaan "Zazie dans le métro" (1959, suom. "Zazie "–" Pariisin päiviä"), jossa tarina kerrotaan 12-vuotiaan lapsen näkökulmasta.
Ranskan myydyimpiin kirjoihin lukeutuu "Exercices de style" (1947, suom. "Tyyliharjoituksia"). Siinä kerrotaan ruuhkabussissa tapahtunut pikku sattumus 99 kertaa tyylilajia vaihdellen. Tarina kerrotaan oodina, sonettina, saarnana, kyökkilatinaksi, hoonolla soomella jne. Idean tähän kirjaan Queneau sai kerran konsertissa istuessaan. Musiikkiesityksessä samaa teemaa muunneltiin loputtomiin, joten Queneau arveli, että samoin voi tehdä myös kirjallisuudessa.
Lukuisia hypertekstiversioita on tehty "Cent mille milliards de poèmes" –runosta (1961, "100 000 000 000 000 runoa"), joka muuttaa muotoaan käytännöllisesti katsoen loputtomiin. Queneaun laskujen mukaan runon lukemiseen tarvittaisiin 190 258 751 vuotta, jos sitä lukisi 24 tuntia vuorokaudessa.
Queneau kirjoitti myös salanimellä Sally Mara teokset "On est toujours trop bon avec les femmes" (1947, Naisia kohtaan ollaan aina liian hyviä), "Journal intime" (1950, Päiväkirja) ja "Sally plus intime" (1962, Intiimimpi Sally).
Queneau on kirjoittanut myös laulunsanoituksia, esseitä ja artikkeleita. Hän maalasi myös tauluja ja edisti kokeellisia taidemuotoja. OuLiPo-ryhmä toimii edelleen ja on saanut seuraajia muiltakin kuin kokeellisen kirjallisuuden aloilta.
Kazagumo
Kazagumo (, "tuulipilvi") oli keisarillisen Japanin laivaston Yūgumo-luokan hävittäjä toisessa maailmansodassa.
"Kazagumo" osallistui Midwayn taisteluun osana sisaralustensa "Akigumon", "Makigumon" ja "Yūgumon" kanssa muodostamaa 10. hävittäjälaivuetta. Japanin laivaston uudelleen ryhmittyessä alus liitettiin laivueen mukana 3. laivastoon, jonka mukana se osallistui Guadalcanalin maihinnousuun ja joukkojen huoltoon.
"Kazagumo" osallistui laivueen mukana Salomonin saarten tapahtumiin suojaten saattueita ja tukien maavoimia. Alus oli lokakuussa laivueen mukana Santa Cruzin taistelussa.
"Kazagumo" siirrettiin kesällä 1943 pohjoisemmaksi tukemaan Kiskan evakuointia. Syyskuussa alus kuitenkin osallistui jo laivueen mukana Salomonin saarten evakuointiin, jolloin se osallistui Vellan lahden taisteluun.
"Kazagumo" oli 8. kesäkuuta 1944 suojaamassa "Myōkōa" ja "Haguroa" niiden miehistönkuljetusmatkalla Davaosta Biakiin, kun Yhdysvaltain laivaston sukellusvene "USS Rake" upotti torpedoimalla "Kazagumon" Davaon lahden suulla. "Asagumo" pelasti 133 merimiestä merestä.
Jouni Tossavainen
Jouni Antero Tossavainen (s. 10. lokakuuta 1958 Tervo) on suomalainen runoilija ja kirjailija. Filosofian maisteri Tossavainen työskenteli kulttuuritoimittajana ja toimitussihteerinä "Savon Sanomissa" vuoteen 2000.
Tossavainen voitti Tampereen kaupungin kirjallisuuspalkinnon vuonna 1985 teoksellaan "Juoksijan testamentti". Vuonna 2015 hänen teoksensa "Hannes Kolehmainen – New Yorkin Lentävä suomalainen" voitti Savonia-kirjallisuuspalkinnon. Runoteos "Metsännenä" oli Savonia-palkintoehdokkaana vuonna 1990 ja romaanit "Koulu" 2009 ja "Kesäpäivä" 2013.